APENDISE
1914
—Importante nga Dagun ta Profesiya na Biblia
ARU nga dekada nige na 1914, dati ngana nga nelammuyag na estudiante ira na Biblia nga egga ira importante nga mesimmu tatun nga dagun. Anni ira yatun, anna anni ira i mamakurug nga talaga importante nga dagun i 1914?
Nerekord ta Lucas 21:24 [NW] i kinagi ni Jesus: “Ibatabatay noka na nasa-nasion i Jerusalem adde ta ketuppal na natunno nga tiempo na nasa-nasion [“tiempo na Hentil ira,” King James Version].” I Jerusalem i kabisera nga siudad na nasion na Juda—i sentro na pammaguray na patul ira nga naggafu ta gaka ni Patul David. (Salmo 48:1, 2) Ngem nerumuruma yaw ira nga patul ta lider ira na karuan nga nasion. Nagitubang ira ta “trono ni Jehova” bilang representante mismu na Dios. (1 Cronicas 29:23) Simbolo gafu na pammaguray ni Jehova i Jerusalem.
Kunnasi anna kanni gafu nga namegafu nga ‘nebatabatay na nasa-nasion’ i pammaguray ni Jehova? Nesimmu yaw turi ta naffù na Babilonia i Jerusalem turi 607 B.C.E. Nabakante i “trono ni Jehova,” anna nagattà i linia na patul ira nga naggafu ta gaka-gaka ni David. (2 Patul ira 25:1-26) Mannanayun kari yaw nga ‘kebatabatay’? Ari, megafu ta nakagi ta profesiya ni Ezekiel meyannung ta ultimo nga patul na Jerusalem nga si Zedekias: “Ariammu i turbante, anna laffutammu i korona. . . . Awan tu makakkukua tatun adde sonu duttal i tadday nga egga legal nga kepangngattanna, tapus iyawa ku yatun sa.” (Ezekiel 21:26, 27) Si Jesu-Cristo i “egga legal nga kepangngattanna” ta Davidiko nga korona. (Lucas 1:32, 33) Yari tu mangultimo i ‘kebatabatay’ sonu mammaguray ngana si Jesus bilang Patul.
Sonu anni i kesimmuna yatun? Nepasingan ni Jesus nga mammaguray i Hentil ira ta unag na natunno laman nga tiempo. I rekord na Daniel kapitulo 4 i makoffun tape mammuattam nu kunnasi kabayag na yatun nga tiempo. Meyannung yatun ta neprofesiya nga tatageno ni Nabucodonosor nga patul na Babilonia. Nasinganna i daka-dakal nga kayu nga natukag. Ari nga makatarengi i funna megafu ta nabalabbaggan tu balayang anna bronse. Kinagi na anghel: “Mapappasa labbi i pitu nga tiempo.”—Daniel 4:10-16.
Ta Biblia, meyusa nu karuan i kayu nga mangisimbolo ta pammaguray. (Ezekiel 17:22-24; 31:2-5) Yatutta, isimbolo na nekagappo na simboliko nga kayu i pangultimo na pammaguray na Dios, nga irepresenta na patul ira ta Jerusalem. Maski nu kunnatun, nepasingan na sirmata nga temporario laman i ‘kebatabatay na Jerusalem’
Kagian na Nepakannammu 12:6, 14 nga i tallu-anna-gaddua nga tiempo, katumbas na i ‘1,260 aggaw.’ Nu madoble yatun nga agga-aggaw, katumbas na i pitu nga tiempo onu 2,520 aggaw. Ngem 2,520 aggaw kabalin na nekaffù na Jerusalem, ari gamma nga nagimmang i Hentil ira nga nasion nga ‘nangibatabatay’ ta pammaguray na Dios. Kebalinanna gafu nga mas apaddu nga tiempo i tukuyan na profesiya. Nakagi ta Numeros 14:34 anna Ezekiel 4:6 nga “tadday aggaw para ta tangaragun.” I 2,520 nga aggaw gafu, onu “pitu nga tiempo,” ay 2,520 dagun.
Namegafu i 2,520 dagun turi Oktubre 607 B.C.E., turi ta naffù na Babilonia i Jerusalem tapus nari ta trono i patul nga naggafu ta gaka-gaka ni David. Nangultimo i periodo turi Oktubre 1914. Nangultimo i “natunno nga tiempo na nasa-nasion,” tatun nga tiempo, tapus nammaguray si Jesu-Cristo bilang Patul ta nelangitan nga Pappatulan na Dios. *
Kagitta na neprofesiya ni Jesus, masingan i “keggana” bilang nelangitan nga Patul gukaban na kritikal ira nga mesissimmu
^ par. 4 Mamegafu ta Oktubre 607 B.C.E. adde ta Oktubre 1 B.C.E. ay 606 dagun. Megafu ta awan tu dagun nga zero, egga gafu 1,914 dagun mamegafu ta Oktubre 1 B.C.E. adde ta Oktubre 1914 C.E. Nu pattaddayan i 606 dagun anna 1,914 dagun, mala i 2,520. Para ta informasion ta nekaffù na Jerusalem turi 607 B.C.E., innammu i artikulo nga “Kronolohiya” ta Kaunawaan sa Kasulatan, nepublisa na Saksi ni Jehova.
pag_Latn unk war_Latn war_Latn ilo_Latn ilo_Latn ilo_Latn ilo_Latn ilo_Latn ilo_Latn tgl_Latn ilo_Latn